2. påskedag er speciel for Jannie Johanson hos Stop Spild Lokalt i Frederikshavn. - Vi står og venter på, at der forhåbentlig kommer en hel masse overskudsmad oppe fra Rødspætte Cup. Ifølge traditionen får organisationen i Frederikshavn al overskudsmad fra stævnet. Mandag tæller fangsten blandt andet frisk franskbrød, havregryn og mælk. - Det er fantastisk at vide, at vores brugere får fyldt op i lagrene, så der går lidt længere tid, inden desperationen melder sig i forhold til, om der er nok mad til ungernes madpakker, siger Jannie Johanson og fortsætter: - Så det fantastisk for os at give noget overskud den vej. Der bliver delt overskudsmad ud fra havnen i Frederikshavn flere gange om ugen. Men fordi der er så stor efterspørgsel, var det denne dag ekstra glædeligt for Jannie Johanson og de mange frivillige, at de kunne dele mad ud uden begrænsninger. Øget fokus på madspild Påsken sætter i år rekord for organisationen Stop Spild Lokalt, der har uddelt 350 tons overskudsmad fra påskelukkede butikker i hele landet. I Nordjylland er der uddelt mellem 30 og 35 tons mad, fortæller organisationens stifter og  direktør, Rasmus Erichsen. - Der er inflation, hvilket gør der er rigtig mange mennesker, der har behov for den her håndsrækning og mad på bordet. Og det tror jeg også skaber en villighed blandt de frivillige. Samtidig har der været øget fokus på madspild hos butikkerne de senere år, siger han. Og de mærker dagligt i organisationen, at der er så stor interesse for både at afgive og aftage overskudsmaden. - Der er mennesker der står med tårer i øjnene. Nogle bryder ud i gråd, så man kan virkelig mærke den her taknemmelighed, og at det gør en forskel. Lærer datter bæredygtighed I Danmark smider vi over 500.000 tons spiseligt mad ud om året. Men nogle af dem, der sørger for, at maden ikke ender i skraldespanden, er Bettina Nielsen og hendes datter Josefine fra Frederikshavn. - Jeg er selv stor madspildsfanatiker, så alt hvad der kan gemmes og genbruges, det bliver gemt og genbrugt. De har flere gange besøgt Stop Spild Lokalt i Frederikshavn, og for Bettina Nielsen er det vigtigt at give de gode vaner videre til hendes børn. - Det ødelægger vores dejlige jord på et tidspunkt, og så mangler vi mad. Der står ikke mangemillionær på ret mange rygge længere. Håber flere vil joine Jannie Johnson håber da også på at få flere butikker med ombord, for det er ifølge hende ikke aftagere, de står og mangler i Frederikshavn. - Vi har hele spændet. Det er ikke vores job at dømme, hvorfor og hvem, der kommer her, for alle har deres grunde, siger hun. Jannie Johnson har siden 2020 arbejdet med at give trængte borgere i Frederikshavn lidt ekstra. Og glæden lige netop i dag, var ikke til at tage fejl af: - Vi ved, det er en god dag, og vi bliver fyldt op med kram og kærlighed fra vores brugere. Så det er fantastisk. Mød hende i videoen her:

Referat:
2023 bliver et rekordår, når det gælder overskudsmad fra påskelukkede butikker i hele landet.